Lewis: My bande was soos ballonne | Netwerk24
10 Augustus 2020 07:24
Lewis Hamilton is duidelik ontevrede terwyl hy van sy motor wegstap ná sy tweede plek Sondag by Silverstone. Foto: Getty Images
Net 'n week nadat hy by die einste Engeland-renbaan op drie wiele gewen het nadat die vierde in die laaste rondte gebars het, het Hamilton gesê hy was dié keer ook bang een van sy bande kan ontplof.
Drie motors se bande het verlede naweek gebars, maar Pirelli het nietemin voortgegaan met sy besluit om sagter bande met 'n hoër druk as voorheen te verskaf. Baie spanne het hul kommer daaroor uitgespreek.
Hamilton en Bottas moes Sondag met onderskeidelik die tweede en derde plek tevrede wees, nadat Red Bull se Max Verstappen sy eerste sege van die seisoen en negende van sy loopbaan behaal het.
Mercedes se grootste probleem op die dag was volgens Hamilton wéér hul bande.
"Dit was 'n massiewe uitdaging vandag," het hy gesê. "Maar geluk aan Red Bull, en aan Max. Hulle het goeie werk gedoen.
"Hulle het nie die probleme gehad wat ons gehad het nie. Ons is onkant gevang deur hoe erg die blase op ons bande was."
Die Brit was dankbaar om die ren te oorleef sonder 'n pap band. Boonop kon hy teen die einde selfs 'n bietjie spoed optel om die tweede plek voor Bottas se neus weg te raap.
"Ek is bly ek kon vorder soos ek het. Ek het nogal hard gedruk," het hy gesê.
"Die span sal nou hard werk om ons bandprobleme te identifiseer. Pirelli het verlede week ook probleme gehad. Die druk in die bande gaan net op en op en op, so dis soos ballonne, jy weet?
"Ek is nie seker of enigiemand anders soveel soos ons gesukkel het nie, so ons sal die kwessie ondersoek."
Hamilton het gesê hy was senuweeagtig in die motor omdat hy sy bande moes bestuur.
"In die middel van die ren, selfs in die eerste deel, het ek begin terugval na Max toe. Ek het die bande probeer bestuur soos jy nie kan glo nie.
"Een helfte (van die bande) was kaal, en die ander helfte oukei. Maar teen die einde het ek met 'n halwe band gery. Ek was bang dit ontplof."
Vir Bottas was die probleme met die bande nie sy enigste frustrasie nie. Hy was ook nie tevrede met Mercedes se strategiese besluite nie.
"My strategie was ver van ideaal en ons het baie om te leer uit vandag. Ek het 'n geleentheid gehad om te wen, uit die kroonposisie, en ek het 'n geleentheid gehad om by te hou by Max, maar toe ons die bande begin druk, het dit uitmekaar geval.